གཞན་ཡང་དར་ལྕོག་གི་ངོས་སམ་དབུས་སུ།སོ་སོའི་རུས་རྒྱུད་དམ་བླ་རྟག་མཚོན་བྱེད་ཀྱི་སེམས་ཅན།གཡག་དང་།སྟག་དང་།འབྲུག་དང་།ཁྱུང་བཅས་ཀྱི་རི་མོ་དར་གྱི་དཀྱིལ་དུ་འབྲི་བའི་སྲོལ་ཡོད་འདུག་ལ།ཕྱིས་སུ་ཅུང་འགྱུར་བ་ཕྱིན་ནས་གཡག་གི་ཚབ་ཏུ་སེང་གེའི་རི་མོ་བཀོད་པ་ཡང་ཤིན་ཏུ་མང་པོ་འདུག་ཀྱང་།དོན་དུ་ཐོག་མ་བརྒྱུད་རིམ་ནང་གཡག་ཡིན་དགོས་འདུག་སྙམ།གང་ཡིན་ཟེར་ན་སྔར་གྱི་ཞང་ཞུང་ཁུལ་ནས་ཐོན་པའི་སྡེབ་རིས་དང་།རི་མོ་སོགས་ལས་བོད་ཀྱི་མཚོན་བྱེད་དུ་གཡག་བྲིས་པ་ཡང་རེ་ཙམ་མཐོང་རྒྱུ་ཡོད་འདུག་ལ།ལྷ་གཡག་དར་མ་ཞེས་གཡག་འདི་བོད་པའི་ཐུན་མིན་གལ་ཆེན་ཞིག་ཏུ་བརྩི་སྲོལ་ཡོད།དབུས་སུ་རྟ་དང་ཕྱོགས་བཞིར་སེམས་ཅན་བཞི་བཀོད་པ་སོགས་ཀྱི་འཕེལ་རིམ་དང་མཚོན་དོན་ནི།ཀླུང་རྟའི་དབུས་སུ་རྟ་དང་ཟུར་བཞིར་འབྲུག་སྟག་ཁྱུང་གཡག་བཅས་སེམས་ཅན་བཞི་ཡི་ཐད་ལའང་འདོད་ཚུལ་མི་འདྲ་བ་ཡོད་སྲིད་ཀྱང་།གང་ལྟར་སྔར་གྱི་སྲོལ་རྒྱུན་དེ་ལ་རིམ་བཞིན་འགྱུར་བ་འམ་འཕེལ་རྒྱས་སུ་ཕྱིན་པ་ཡིན་པར་སེམས་སོ།གདོད་མའི་བོད་ཀྱི་དར་ལྕོག་གམ་ཀླུང་རྟའི་དཀྱིལ་དུ་རི་མོ་རྟ་ཀྱང་པའམ།ཡང་ན་སོ་སོའི་རུས་རྒྱུད་མཚོན་བྱེད་ཞིག་བཀོད་པ་མིན་ནམ་སྙམ།གང་ཡིན་ཟེར་ན།སྔ་མའི་ཀླུང་རྟའི་རི་མོ་དང་།ཤིང་པར་དེ་དག་ལ་དེ་འདྲ་མཐོང་ཡས་འདུག་ལ།ད་དུང་ཀླུང་ཞེས་པ་ཁམས་དང་ཀྱང་ཤེས་རྟ་ཞེས་པ་དེ་སྔར་མགྱོགས་འགྲོའམ་མྱུར་དུ་བསྒྲོད་བྱེད་དུ་གོ་ན།ཁམས་ལྔའི་ནུས་པ་འཕེལ་བས།འདོད་དོན་འགྲུབ་པ་དང་།ཁམས་གང་ལ་ཞུགས་པ་བསྒྲོད་ནུས་པར་མཚོན་སྙམ།ཡིན་ནའང་ཕྱིས་སུ་རིམ་བཞིན་ཆོས་ལུགས་ཀྱིས་འབྲེལ་བ་ཤུགས་ཆེན་འོག་གོ་དོན་གཞན་ཞིག་ཏེ།རྟ་མཆོག་ལ་རིན་པོ་ཆེའི་སྒ་སྲབ་དང་ཡིད་བཞིན་གྱི་ནོར་བུ་རིན་པོ་ཆེ་གསུམ་བསྐལ་བ་འདི་དག་གི་མཚོན་དོན་ནི།རྟ་མཆོག་ནི་གང་དུ་བསྒྲོད་ན་ཐོག་པ་མེད་པར་བསྒྲོད་ནུས་པར་མཚོན་པ་དང་།རིན་པོ་ཆེའི་རྒྱན་སྤྲས་པ་ནི་མི་ལུས་རིན་པོ་ཆེར་མཚོན་ལ།ནོར་བུ་གསུམ་བསྐལ་བ་ནི་མགོན་སྐྱོབ་མཛད་མཁན་དཀོན་མཆོག་རྣམ་གསུམ་དུ་མཚོན་པས་།དོན་དུ་སྐྱབས་གནས་དཀོན་མཆོགས་གསུམ་གྱིས་རང་ཉིད་བྱ་བ་གང་དུ་འཇུག་ཀྱང་དཀོན་མཆོག་གསུམ་གྱིས་གྲོགས་སམ་མགོན་སྐྱོབས་བྱེད་པར་གོ་བ་ཡིན་འདུག།ཀླུང་རྟའི་ཟུར་བཞིར་སེམས་ཅན་ནི།གཡག་གམ་སེང་གེ་འབྲུག་སྟག་ཁྱུང་བཞི་བཀོད་པ་འདི་ནི་ཕྱོགས་བཞིའི་གནོད་པ་སྲུང་བའི་སྲུང་བཞི་རུ་མཚོན་པར་བྱེད་པ་ཡིན་ཞིང་།འདི་ཡི་ནང་ལ་བཀོད་པའི་ལྷ་གཡག་དེ་ཕྱིས་སེང་གེའི་གཟུགས་སུ་འགྱུར་བ་ཕྱིན་པ་ཞིག་ཡིན་འདུག་སྙམ།གང་ལགས་ཟེར་ན་ལྷ་གཡག་ཞེས་པ་འདི་ནི་སྔར་སྲོལ་གདོད་མའི་བོད་ཀྱི་ཐུན་མིན་མཚོན་རྟག་གལ་ཆེན་ཞིག་ཏུ་བརྩི་བ་མ་ཟད།སྲུང་བའི་ཆེད་དུ་འང་འཇུག་སྟེ།༼ཁྲོ་བོ་རྒྱུད་དྲུག་༽ལས་སྟག་གཡག་འབྲུག་ཁྱུང་གི་ཡ་གད་གདེངས་བ།ཞེས་དང་།༼ཁྲོ་བོའི་གཞུང༽ལ།དབལ་གཡག་དཀར་པོའི་རུ་ཟུར་དགྲ་ལ་གཟེར།ཞེས་དང་།གཞན་ཡང་བོད་ཀྱི་མགུ་ལྷ་བཅུ་གསུམ་གྱི་ནང་ཚན་ཡར་ལྷ་ཤམ་པའི་མཚོན་དོན་དབལ་གཡག་དཀར་པོ་ཞིག་ཡོད་འདི་ནི་ཆེས་གལ་ཆེན་ཡིན་པ་མ་ཟད་།བོད་མི་རིགས་བཞིའི་བླ་རྟག་དང་ཤིན་ཏུ་མཚུངས་ཏེ།༼རུས་མཛོད་མེ་ཏོག་སྐྱེད་ཚལ༽ལས།སྔོན་བོད་འདིར་རུས་ཆེན་ལྔ་འདི་བྱུང་བ་ནས་བཟུང་རང་རང་གི་བླ་ཟོག་དེ་ནི།ལྡོང་གི་ཤ་བ།འབྲུ་༼འགྲུ༽ཡི་གཡགསྦྲ་ཡི་རྐྱང་།སྒ་ཡི་ལུག་སྒོ་ཡི་བླ་ཟོག་ར་ཡིན་པར་བཞེད་ཅེས་འཁོད་ལ།འབྲུ་༼འགྲུ༽་ཡི་ལྷ་གཡག་དཀར་པོ་ཞེས་དང་།༼འབྱུང་རྩིས་ཉེར་མཁོ་བུམ་བཟང༽ལས།གདོང་ནི་ས་ཁམས་ཤ་བ་བླ།།འབྲུ་ནི་ཆུ་ཁམས་གཡག་ལ་བླ།།སྦྲ་ནི་ལྕགས་ཁམས་རྐྱང་ལ་བླ།།སྒོ་ནི་མེ་ཁམས་ར་ལ་བླ།།སྒ་ནི་ཤིང་ཁམས་ལུག་ལ་བླ།།ཞེས་དང་།༼ནག་རྩིས་སྣང་སྲིད་མེ་ལོང་༽ལས།སྐད་འགག་གྲེ་འདར་གེག་ཤིང་ཁམས།།སྒ་རིགས་ཡིན་ཏེ་ལུག་ལ་བླ།།གྲེ་བར་སྐད་འདོན་ཇི་མེ་ཁམས།།སྒོ་རིགས་ཡིན་ཏེ་ར་ལ་བླ།།ལྟེ་ཁུང་དབུགས་བསྡུད་གུང་ས་ཁམས།།གདོང་རིགས་ཡིན་ཏེ་ཤ་བར་བླ།།ཁ་གདངས་ལྕེ་འབྱར་སྣ་ནས་དབུགས།།འབྱིན་པ་དེ་ནི་ཤང་ཤིང་ལྕགས་ཁམས།།དབྲ་རིགས་ཡིན་ཏེ་རྐྱང་ལ་བླ།།མཆུ་སྡུད་མཆུ་འཛུམ་འུ་ཆུ་ཁམས།།འབྲུ༼འགྲུ༽་རིགས་ཡིན་ཏེ་གཡག་ལ་བླ།།དེ་རྣམས་རུས་ཆེན་སྡེ་ལྔ་ཡིན།།ཞེས་དང་།༼ཏུན་ཧུང་ཡིག་རྙིང༽ལས་བོད་ཁམས་གཡག་དྲུག་ཞེས་པ་སོགས་ལ་གཟིགས་ན།སྔར་རང་རེའི་གངས་ཅན་བོད་པའི་མཚོན་བྱེད་གཡག་ཞིག་འབྲི་སྲོལ་ཡོད་ཤས་ཆེ་ལ།༼ཏི་སེའི་དཀར་ཆག༽ལས།སྤྲུལ་པ་དབལ་ཆེན་གེ་ཁོད་དེ།སྲིད་པའི་དབལ་གཡག་དཀར་པོར་བརྫུས།ཞང་ཞུང་བོནད་གྱི་ཡུལ་དུ་བབས།ཤེལ་གྱེར་བོནད་གྱི་སྒྲ་བླར་བྱོན་ཞེས་དང་།སྲིད་པའི་དབལ་འབྲོང་ཆེན་པོ་ཡང་འོད་ཟེར་དུ་ལྷག་ཏེ་གངས་རིན་པོ་ཆེ་ལ་ཐིམ་མོ་ཞེས།༼ཡང་དེ་ཉིད་ལས།༽སྲིད་པའི་ལྷ་གཡག་བོནད་གྱི་སྒྲ་བླར་བྱེད།དབལ་གཡག་ལྷ་གསས་ཀྱི་རྟེན་དུ་འཛུགས།ཞེས་སོགས་་ཆེས་སྔ་བའི་དུས་མི་ལོ་བརྒྱད་སྟོང་གོང་ནས་རང་རེའི་བོནད་པ་རྣམས་ཀྱིས་མཚོན་དོན་ནམ་གལ་ཆེའི་བླ་རྟགས་ཞིག་དུ་ངོས་འཛིན་གནང་གི་ཡོད་ཅིང་།དེང་ཀླུང་རྟའི་སྲུང་བཞི་ལས་ལྷ་གཡག་གི་དོད་དུ་མང་ཆེ་བ་སེང་གེ་བྱེད་པ་ནི་ཕྱིས་སུ་ཆོས་ལུགས་དང་ཕན་ཚུན་འབྲེལ་བ་དམ་པོ་ཕྱིན་པས།རྩལ་ཆེན་སྟོབས་ལྔའི་ནང་ཚན་ཕྲག་དོག་ཐུལ་བའི་རྟགས་སུ་སེང་གེའི་གདན་དུ་གསུངས་པ་མ་ཟད།རང་རེའི་གདོང་དམར་བོད་པའི་མིང་ལ་གངས་ཅན་པ་ཞེས་བརྗོད་པ་སོགས་རྒྱུ་མཚན་དུ་མའི་སྒོ་ནས།ཀླུང་རྟའི་ཟུར་གྱི་གཡག་གི་གཟུགས་དེ།སེང་གེའི་གཟུགས་སུ་འགྱུར་བར་ཕྱིན་མིན་ནམ་སྙམས་དེ་དཔྱད།